CELEX: 32018D1697
Language: el
Date: 2018-11-06 00:00:00
Title: Απόφαση (ΕΕ) 2018/1697 του Συμβουλίου, της 6ης Νοεμβρίου 2018, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα και της Κεντρικής Επιτροπής για τη Ναυσιπλοΐα στον Ρήνο σχετικά με την έγκριση προτύπων για τις τεχνικές προδιαγραφές των σκαφών εσωτερικής ναυσιπλοΐας

12.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/13
               
            
         ΑΠΌΦΑΣΗ (ΕΕ) 2018/1697 ΤΟΥ ΣΥΜΒΟΥΛΊΟΥ
         της 6ης Νοεμβρίου 2018
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα και της Κεντρικής Επιτροπής για τη Ναυσιπλοΐα στον Ρήνο σχετικά με την έγκριση προτύπων για τις τεχνικές προδιαγραφές των σκαφών εσωτερικής ναυσιπλοΐας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην κατάρτιση των τεχνικών προδιαγραφών για τα σκάφη της εσωτερικής ναυσιπλοΐας που πρόκειται να εφαρμοστούν στην Ένωση.
                  
               
                     (2)
                  
                  
                     Η ευρωπαϊκή επιτροπή για την εκπόνηση προτύπων στην εσωτερική ναυσιπλοΐα («CESNI») συστάθηκε στις 3 Ιουνίου 2015 στο πλαίσιο της Κεντρικής Επιτροπής για τη Ναυσιπλοΐα στον Ρήνο (CCNR), με σκοπό να εκπονεί τεχνικά πρότυπα για τις εσωτερικές πλωτές οδούς σε διάφορα πεδία, ιδίως όσον αφορά τα σκάφη, την τεχνολογία των πληροφοριών και το πλήρωμα.
                  
               
                     (3)
                  
                  
                     Για αποτελεσματικές μεταφορές στις εσωτερικές πλωτές οδούς είναι σημαντικό οι τεχνικές προδιαγραφές για τα σκάφη να είναι συμβατές και όσο το δυνατόν πιο εναρμονισμένες με βάση διαφορετικά νομικά καθεστώτα στην Ευρώπη. Πιο συγκεκριμένα, τα κράτη μέλη που είναι επίσης μέλη της CCNR θα πρέπει να εξουσιοδοτηθούν να στηρίξουν αποφάσεις που εναρμονίζουν τους κανόνες της CCNR με αυτούς που ισχύουν στην Ένωση.
                  
               
                     (4)
                  
                  
                     Η CESNI αναμένεται να εγκρίνει το ευρωπαϊκό πρότυπο τεχνικών προδιαγραφών για τα σκάφη εσωτερικής ναυσιπλοΐας («πρότυπο ES-TRIN») 2019/1 στη συνεδρίασή της στις 8 Νοεμβρίου 2018.
                  
               
                     (5)
                  
                  
                     Το πρότυπο ES-TRIN 2019/1 καθορίζει ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των σκαφών εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των σκαφών εσωτερικής ναυσιπλοΐας, ειδικές διατάξεις για συγκεκριμένες κατηγορίες σκαφών, όπως τα επιβατηγά πλοία, τις ωθούμενες συνοδείες και τα σκάφη μεταφοράς εμπορευματοκιβωτίων, διατάξεις σχετικά με τον εξοπλισμό συστήματος αυτόματης αναγνώρισης, διατάξεις σχετικά με την αναγνώριση των σκαφών, υποδείγματα πιστοποιητικών και μητρώου, μεταβατικές διατάξεις, και οδηγίες για την εφαρμογή του τεχνικού προτύπου.
                  
               
                     (6)
                  
                  
                     Το παράρτημα ΙΙ της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου (1) παραπέμπει ευθέως στις τεχνικές προδιαγραφές για τα σκάφη όπως ορίζονται στο πρότυπο ES-TRIN 2017/1. Η Επιτροπή είναι εξουσιοδοτημένη να επικαιροποιήσει την εν λόγω παραπομπή στην πλέον πρόσφατη έκδοση του προτύπου ES-TRIN και να καθορίσει την ημερομηνία εφαρμογής της.
                  
               
                     (7)
                  
                  
                     Ως εκ τούτου, το πρότυπο ES-TRIN 2019/1 θα επηρεάσει την οδηγία (ΕΕ) 2016/1629.
                  
               
                     (8)
                  
                  
                     Η Ένωση δεν είναι μέλος ούτε της CCNR ούτε της CESNI. Συνεπώς, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν σε αυτά τα όργανα τη θέση της Ένωσης όσον αφορά την έγκριση του προτύπου ES-TRIN 2019/1,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την κατάρτιση προτύπων στον τομέα της εσωτερικής ναυσιπλοΐας (CESNI), στις 8 Νοεμβρίου 2018, είναι ότι συμφωνεί με την έγκριση του ευρωπαϊκού προτύπου καθορισμού τεχνικών προδιαγραφών για τα σκάφη της εσωτερικής ναυσιπλοΐας («πρότυπο ES-TRIN») 2019/1.
            
            
               2.   Η θέση που πρέπει να ληφθεί, εξ ονόματος της Ένωσης, στη συνεδρίαση της ολομέλειας της Κεντρικής Επιτροπής για τη Ναυσιπλοΐα στον Ρήνο (CCNR), στην οποία θα αποφασιστούν οι τεχνικές προδιαγραφές για τα σκάφη της εσωτερικής ναυσιπλοΐας, είναι ότι στηρίζει όλες τις προτάσεις για ευθυγράμμιση των τεχνικών προδιαγραφών με εκείνες του προτύπου ES-TRIN 2019/1.
            
         
         
            Άρθρο 2
            
               1.   Η θέση της Ένωσης όπως ορίζεται στο άρθρο 1 παράγραφος 1 εκφράζεται από τα κράτη μέλη που είναι μέλη της CESNI, τα οποία ενεργούν από κοινού.
            
            
               2.   Η θέση της Ένωσης όπως ορίζεται στο άρθρο 1 παράγραφος 2 εκφράζεται από τα κράτη μέλη που είναι μέλη της CCNR, τα οποία ενεργούν από κοινού.
            
         
         
            Άρθρο 3
            Επιτρέπεται να συμφωνηθούν ήσσονος σημασίας τεχνικές αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 6 Νοεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).